CELEX: 32021D1796
Language: ro
Date: 2021-09-28 00:00:00
Title: Decizia (UE) 2021/1796 a Consiliului din 28 septembrie 2021 privind poziția care urmează să fie adoptată în numele Uniunii Europene în cadrul comisiei constituite prin Convenția privind protecția mediului marin al Atlanticului de Nord-Est cu privire la o decizie privind stabilirea Zonei marine protejate a curentului Atlanticului de Nord și a muntelui submarin Evlanov (NACES MPA) și la o recomandare privind gestionarea NACES MPA

12.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 361/46
               
            
         DECIZIA (UE) 2021/1796 A CONSILIULUI
         din 28 septembrie 2021
         privind poziția care urmează să fie adoptată în numele Uniunii Europene în cadrul comisiei constituite prin Convenția privind protecția mediului marin al Atlanticului de Nord-Est cu privire la o decizie privind stabilirea Zonei marine protejate a curentului Atlanticului de Nord și a muntelui submarin Evlanov (NACES MPA) și la o recomandare privind gestionarea NACES MPA
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția privind protecția mediului marin al Atlanticului de Nord-Est (1) (denumită în continuare „convenția”), la care Uniunea este parte contractantă, a intrat în vigoare la 25 martie 1998.
                  
               
                     (2)
                  
                  
                     În temeiul articolului 10 alineatul (3) din convenție, comisia constituită prin articolul 10 alineatul (1) din convenție (denumită în continuare „Comisia OSPAR”) poate adopta decizii și recomandări în conformitate cu articolul 13 din convenție.
                  
               
                     (3)
                  
                  
                     În cadrul celei de a 24-a reuniuni din 1 octombrie 2021, Comisia OSPAR urmează să adopte o decizie privind stabilirea Zonei marine protejate a curentului Atlanticului de Nord și a muntelui submarin Evlanov (North Atlantic Current and Evlanov Seamount Marine Protected Area – NACES MPA) și o recomandare privind gestionarea NACES MPA.
                  
               
                     (4)
                  
                  
                     Decizia Comisiei OSPAR avută în vedere stabilește NACES MPA și indică limitele acesteia.
                  
               
                     (5)
                  
                  
                     Recomandarea preconizată de Comisia OSPAR urmărește să ofere părților contractante indicații cu privire la acțiunile lor și la adoptarea de măsuri pentru realizarea obiectivelor de conservare prevăzute în anexa la respectiva recomandare.
                  
               
                     (6)
                  
                  
                     Există o legătură strânsă între cele două acte preconizate de Comisia OSPAR și, prin urmare, este oportun ca ambele să facă obiectul aceleiași poziții a Uniunii.
                  
               
                     (7)
                  
                  
                     Actele avute în vedere se referă la protecția mediului, domeniu care face obiectul competenței partajate între Uniune și statele sale membre în temeiul articolului 4 alineatul (2) litera (e) din TFUE. Actele avute în vedere nu se încadrează într-un domeniu care este în mare parte reglementat de normele Uniunii referitoare la o astfel de protecție. Uniunea nu intenționează să facă uz de posibilitatea de a-și exercita competența externă în ceea ce privește domeniile reglementate de aceste acte în legătură cu care competența sa nu a fost încă exercitată pe plan intern.
                  
               
                     (8)
                  
                  
                     Este oportun să se stabilească poziția care urmează să fie adoptată în numele Uniunii în cadrul Comisiei OSPAR, deoarece decizia care urmează să fie adoptată de aceasta va avea caracter obligatoriu pentru Uniune,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul celei de a 24-a reuniuni a Comisiei OSPAR este de a sprijini adoptarea unei decizii privind stabilirea Zonei marine protejate a curentului Atlanticului de Nord și a muntelui submarin Evlanov (NACES MPA) și a unei recomandări privind gestionarea NACES MPA.
         
         
            Articolul 2
            Reprezentanții Uniunii pot conveni, având în vedere evoluțiile din cadrul celei de a 24-a reuniuni a Comisiei OSPAR și în urma consultărilor cu statele membre care se desfășoară pe parcursul reuniunilor de coordonare la fața locului, asupra unei ajustări a poziției menționate la articolul 1, fără a mai fi necesară o nouă decizie a Consiliului.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Bruxelles, 28 septembrie 2021.
            
               
                  Pentru Consiliu
               
               
                  Președintele
               
               S. KUSTEC
            
         
         
            (1)  JO L 104, 3.4.1998, p. 2.